《感咏二十首 其九》
明代·李时行

戚戚复戚戚，出门空叹息。叹息此何因，世情非往昔。

昔也岁常此，今也半饥瘠。昔也无氛祲，今也竞锋镝。

壮丁赴召募，半死无回役。将裨相容与，岁月糜兵食。

无地可安居，殍夫盈道侧。贾生当此际，流涕无虚日。

仰首问穹苍，何时见宁一。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。